
Slávnostné otvorenie nových priestorov Budúcnosť INAK v Trnave: 
Nová éra podpory talentov a prepájania žiakov a žiačiek z celého mesta

Trnava, 12. októbra 2026 – Mimoškolský program Budúcnosť INAK v Trnave od tohto školského roka pôsobí v nových priestoroch Saigon na Študentskej 29. Presťahovanie zo ZŠ na Ulici Maxima Gorkého umožňuje sprístupniť program žiakom 2. stupňa zo všetkých základných škôl v meste. Pri tejto príležitosti chystá 21. októbra slávnostné predstavenie svojho nového sídla pre verejnosť aj médiá. 

„Budujeme sebavedomú a tvorivú generáciu v Trnave.“ Toto je heslo, ktorým sa riadi Budúcnosť INAK. Ide o mimoškolský program, ktorý vedie deti k zlepšovaniu svojich mäkkých zručností, kritického myslenia, komunikačných schopností a najmä získavaniu sebavedomia veriť svojim nápadom a nebáť sa podniknúť kroky, aby sa premenili na realitu.
„Budúcnosť INAK sa chce otvárať všetkým žiakom a žiačkam v Trnave a prepájať ich. Náš program nie je založený na vzdelávaní z učebnice, ale hravej práci na projektoch, ku ktorým deti aktívne vedieme. Deti učíme myslieť kreatívne a uvažovať nad tým, ako by vedeli zlepšiť svoje prostredie a vylepšiť život v Trnave. Neskôr pracujú na svojich nápadoch ďalej, spolupracujú v tímoch a vďaka tomu získavajú mäkké zručnosti, ktoré im dodávajú sebavedomie využívať možnosti rýchlo sa meniaceho sveta,“ vysvetľuje manažérka programu Budúcnosť INAK Lucia Gregorová.
Slávnostné predstavenie nového priestoru
Partnerom Budúcnosti INAK je mesto Trnava, ktoré podporuje možnosti podpory mladej generácie. „Tešíme sa z takýchto projektov. Vnímame, že mestu a talentom pomáhajú. Chceme, aby verejnosť v Trnave vedela, že je pre nás dôležité budovať komunitu a podporovať mládež, ktorá rozvíja svoje skutočné talenty a zároveň vďaka projektom rozmýšľa, ako podporiť lepší život v našom meste,“ hovorí viceprimátorka mesta Trnava Eva Nemčovská.
Tím Budúcnosti INAK chystá slávnostné predstavenie svojich nových priestorov 21. októbra 2026 o 16:00, na ktorom prestrihne pásku a pomyselne otvorí novú éru prepájania žiakov naprieč školami v celom meste práve viceprimátorka Eva Nemčovská.
Podujatie je vhodné pre všetkých, ktorým záleží na budovaní sebavedomia mladých. Školy, žiaci a žiačky, rodičia aj širšia verejnosť môžu na podujatí zistiť viac o tomto unikátnom 2-ročnom programe, ktorý je vďaka Nadácii Pontis pre účastníkov a účastníčky úplne zadarmo.




O programe Budúcnosť INAK: Budúcnosť INAK je vlajkový program Nadácie Pontis, ktorý vznikol v roku 2019. Reaguje na potreby moderného trhu práce a prostredníctvom inovatívneho neformálneho vzdelávania pripravuje mladých ľudí na budúcnosť. Program trvá dva roky a prihlásenie je otvorené žiakom a žiačkam 6. a 7. ročníka ZŠ. 

www.nadaciapontis.sk

Nadácia Pontis
Vytvárame silné a zmysluplné spojenia medzi firemným, občianskym a verejným sektorom v našich troch strategických témach – v sociálnych inováciách, vo filantropii a v zodpovednom podnikaní. V nich si budujeme expertízu, prinášame trendy, presadzujeme dlhodobý dopad a inšpirujeme.

Kontakt a doplňujúce informácie: 
Nikola Richterová, PR, prbuducnostinak@nadaciapontis.sk , +421 902 715 699

